Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. KUNSILL TAL-UNJONI EWROPEA MT Brussell, 11 ta' Marzu 2010 7381/1/10 REV 1 (Presse 59) P 9 (OR. en) Dikjarazzjoni tar-RGħ f'isem l-UE dwar l-istrateġija tal-Ġeorġja dwar l-Abkażja u l-Osezja tan-Nofsinhar L-Unjoni Ewropea tieħu nota tal-"Istrateġija tal-Istat dwar it-Territorji Okkupati: Impenn permezz ta' Kooperazzjoni" tal-Ġeorġja, approvata mill-gvern tal-Ġeorġja fis-27 ta' Jannar. L-UE tilqa' l-impenn tal-Ġeorġja biex jiġi solvut il-konflitt permezz ta' mezzi paċifiċi u sforzi diplomatiċi biss. L-UE tilqa' l-ispirtu tal-inizjattiva bħala pass kostruttiv biex jittaffew it-tensjonijiet, tinbena l-fiduċja u jsir kuntatt mar-residenti tar-reġjuni tal-Abkażja u l-Ossezja tan-Nofsinhar. Aħna ninkoraġġixxu lill-gvern tal-Ġeorġja biex iwettaq konsultazzjonijiet mal-partijiet interessati kollha rigward it-tħejjija ta' pjan ta' azzjoni dwar l-implimentazzjoni tal-istrateġija. L-UE tilqa' l-intenzjoni tal-Ġeorġja biex jiġi elaborat qafas ta' status newtrali għal interazzjoni mal-awtoritajiet fil-kontroll tal-Abkażja u l-Ossezja tan-Nofsinhar, u jappella lill-partijiet kollha biex jistabbilixxuh malajr kemm jista' jkun. Prijorità ċentrali għall-Ġeorġja ser tkun li tiżgura li l-qafas leġislattiv u amministrattiv rilevanti, inkluża l-Liġi dwar it-Territorji Okkupati u l-implimentazzjoni tagħha, tkun qiegħda tinġieb f'konformità mal-opinjonijiet ippreżentati mill-Kummissjoni ta' Venezja dwar din il-kwistjoni. Finalment, l-UE ttenni l-appoġġ sod tagħha għas-sigurtà u l-istabbilità tal-Ġeorġja, abbażi tar-rispett sħiħ għall-prinċipji ta' indipendenza, sovranità u integrità territorjali rikonxxuti mid-dritt internazzjonali. Il-Pajjiżi Kandidati t-Turkija, il-Kroazja*, u dik li kienet ir-Repubblika Jugoslava tal-Maċedonja*, il-Pajjiżi tal-Proċess ta' Stabbilizzazzjoni u Assoċjazzjoni u l-kandidati potenzjali l-Albanija, il-Bosnja-Ħerzegovina, il-Montenegro, u l-pajjiżi tal-EFTA, membri taż-Żona Ekonomika Ewropea, l-Islanda, il-Liechtenstein u n-Norveġja, kif ukoll l-Ukraina, ir-Repubblika tal-Moldova u l-Ażerbajġan, jallinjaw ruħhom ma' din id-dikjarazzjoni. * Il-Kroazja u dik li kienet ir-Repubblika Jugoslava tal-Maċedonja jibqgħu jagħmlu parti mill-Proċess ta' Stabbilizzazzjoni u Assoċjazzjoni.